讀陳子直短歌三復而悲之次其韻
作者：李綱
朝代：宋

paragraphs: 君不見韓昌黎，文章二百年。
又不見杜陵老，風月三千首。
號寒啼饑四壁空，謾有篇章在人口。
書生生事良易足，深林一枝河滿腹。
但令藜莧可充膓，便把離騷靜中讀。
儒冠誤身誠可憐，陳侯半世身猶邅。
斗酒初乏青銅錢，忍饑哦詩空可傳。
富兒菽粟泥沙擲，不必登朝家萬石。
水陸畢陳方丈食，錦繡還將被墻壁。
但資口腹爲身謀，問以詩書初不識。
天公賦予真相百，彼富吾仁如黑白。
鄉黨寧無急義人，誰哀王孫與進食。
嘗思漂母飯淮陰，何用區區論報德。